1 (2)	
	     
       	
H 20/01.05.01/2016	
Tulli	11.3.2016		
Valtion edun- ja oikeudenvalvonta			
Jarmo Nieminen	      	     	
	      	      	

Oikeusministeriö	
Ylijohtaja Asko Välimaa	
     	
     	
     	
     	

OM 8/41/2015

Tullin lausunto Oikeusprosessien keventämistä koskevasta arviomuistiosta 

1.	

1 Kokoonpanojen keventäminen yleisissä tuomioistuimissa

Tullin mielestä käräjäoikeuden kokoonpanoja olisi mahdollista uudistaa luopumalla lautamiesjärjestelmästä. Tällöin rikosprosessia voidaan tehostaa pyrkimällä sellaiseen järjestelmään, jossa merkittävä osa rikosasioista voidaan ratkaista yhden ammattituomarin muodostamassa kokoonpanossa. Yhden tuomarin kokoonpanon päätösvaltaan kuuluvia asioita voitaisiin laajentaa nostamalla OK 2:6:ssä säädettyä maksimirangaistusta koskevaa rajaa kahdesta vuodesta vankeutta neljään vuoteen vankeutta.

Tuomioistuinten ratkaisukokoonpanojen koon osalta tulee kuitenkin samalla pitää mielessä, että kokoonpanon tulee olla suuruudeltaan sitä vahvempi, mitä ylemmäs oikeusastejärjestyksessä mennään. Jatkoselvittelyn kohteeksi tulisi kuitenkin ottaa se, olisiko myös hovioikeuksien kohdalla lisättävä niitä asiaryhmiä, jotka voidaan hovioikeudessa ratkaista yhden tuomarin kokoonpanossa.

Korkeimman oikeuden kohdalla voitaisiin tutkia, olisiko mahdollista harkita kolmen tuomarin kokoonpanon toimivallan laajentamista joissakin asiaryhmissä.

2 Käräjäoikeuden kirjallisen menettelyn käyttöalan laajentaminen

Tulli kannattaa pyrkimystä keventää rikosprosessia näytöllisesti selvissä asioissa. Tämän tavoitteen saavuttaminen edellyttää samalla tiettyjen asioiden tarkempaa selvittämisvelvollisuutta esitutkinnassa. Samalla tulisi selvittää, olisiko mahdollista näytöllisesti selvissä rikosasioissa laajentaa esitutkintaviranomaisen roolia ja vastaavasti supistaa syyttäjän roolia haastehakemuksen laadinnassa ja haastamisessa.

Kirjallisen menettelyn mahdollinen käyttöalan laajentaminen joko menettelyn soveltamisalaa tai menettelyn soveltamiseen liittyvää tuomittavaa enimmäisrangaistusta koskevaa rajaa korottamalla on läheisessä yhteydessä oikeudenmukaisen oikeudenkäynnin asettamiin vaatimuksiin, mitkä edellytykset tulee tässä yhteydessä tarkoin selvittää. 

3 Yhden kosketuksen periaate

Tullin mielestä niin sanotun yhden kosketuksen periaatteen mukaisen toimintamallin omaksuminen tehostaisi merkittävällä tavalla rikosprosessia, joten tällaista lopputulosta tukevia lainsäädännöllisiä ja hallinnollisia järjestelyjä tulisi edistää.

4 Syytetyn läsnäolovelvollisuuden supistaminen

Tulli kannattaa harkittavaksi, pitäisikö syytetyn henkilökohtaisen kuulemisvelvollisuuden mukaista vaatimusta lieventää pitäen samalla kuitenkin silmällä niitä vaatimuksia, joita oikeudenmukaisen oikeudenkäynnin mukaiset edellytykset asiassa asettavat.

5 Videoyhteyden käytön laajentaminen

Tulli puoltaa videoneuvottelujen käyttöalan lisäämistä tuomioistuimissa samalla kuitenkin silmällä pitäen, että syytetyllä on oikeus osallistua henkilökohtaisesti oikeudenkäyntiin ensimmäisessä oikeusasteessa. Muutoksenhakuasteessa mahdollisuutta osallistua oikeudenkäyntiin videoyhteyden välityksellä voidaan sallia käytettävän laajemmin kuin käräjäoikeusvaiheessa. Tuomioistuimilla tulee edelleen säilyttää päätösvalta siitä, onko videoyhteyden käyttäminen kyseessä olevassa asiassa soveliasta.

Jarmo Nieminen
Johtava lakimies